महाराजा रणजीतसिंह हुन्दे हमले कारण राजौरी दी किला-बन्दी चकानाचूर होई गेई ही। उसलै राजौरी दा राजा अग्गर खां हा जेड़ा इस लड़ाई बिच छप्पा-लुक्की करदा रेआ ते खीर नस्सी गेआ हा। फी राजा रहीम उल्ला खां ने महाराजा रणजीतसिंह तकर पौंहच बनाई ते राजौरी दा राज प्रापत कीता। इस्सै राजे दी मददी कन्ने महाराजा रणजीतसिंह ने कश्मीरा गी जितेआ हा। सिक्खें दे राज्जै बिच जिसलै जम्मू दे डोगरे भाइयें दा लाहौरा बिच जोर ते मान हा तां मियां गुलाबसिंहा गी राजा अग्गर खां दी गिरफतारी गितै नियुक्त कीता गेआ हा। उसने उसी पगड़ियै लाहौर पेश कीता हा।